
(Заповед № РД-    1     /15         .09.2026 г.)
ЕТИЧЕН КОДЕКС

НА РАБОТЕЩИТЕ В 26. СУ „ЙОРДАН ЙОВКОВ”

Училището е място, където се изгражда сплотена училищна общност на ученици, учители, служители и родители. Тази общност постига много повече на принципа на общото действие, като подпомага и допълва личните усилия на всеки. Всички членове на общността се отнасят с уважение помежду си и си помагат за постигането на една обща цел – по-добро възпитание и образование.
I. ОБЩИ ПОЛОЖЕНИЯ
Чл. 1. Настоящият кодекс определя етичните правила за поведение на учителите, служителите и работниците в 26.СУ „Йордан Йовков” и има за цел да повиши общественото доверие в техния морал и професионализъм, както и да издигне престижа на училището.
Чл. 2. Дейността на учителите, служителите и работниците от 26.СУ „Йордан Йовков” се осъществява при спазване принципите на законност, лоялност, честност, безпристрастност, политическа неутралност, прозрачност, отговорност и отчетност.
Чл. 3. Базовите ценности, изповядвани от 26. СУ „Йордан Йовков”, са – професионална компетентност, ефективност, отговорност и изпълнителност, услужливост, вежливост, подходящ външен вид.
Чл. 4. Всеки учител, служител и работник е длъжен да изпълнява служебните си задължения като:

- следва поведение, което не накърнява престижа на учебното заведение при изпълнение на служебните си задължения;
- изпълнява възложените му функции и осъществява дейността си компетентно, обективно и добросъвестно, като се стреми непрекъснато да подобрява работата си в интерес на гражданите и като защитава интересите на училището;

- се отнася с уважение към всеки и зачита правата и достойнството на личността и не допуска каквито и да било прояви на дискриминация по отношение на политическа, расова, полова, религиозна и етническа принадлежност, социално положе-ние, възраст и здравен статус;
Чл. 5. Учителят, служителят и работникът са длъжни да опазват данните и личната информация, станали им известни при изпълнението на служебните им задължения.
Чл. 6. Работещите в 26. СУ „Йордан Йовков” са длъжни да опазват повереното им имущество и да не допускат използването му за лични цели, както и да информират своевременно директора при загубата или повредата му.
Чл. 7. Учителят, служителят или работникът не трябва да позволява да бъде поставян в положение на зависимост от когото и да било.
Чл. 8. Когато на учителя, служителя или работника е възложена задача, чието изпълнение може да доведе до конфликт на интереси, той е длъжен своевременно да информира директора. Конфликт на интереси възниква тогава, когато работещият има личен интерес и това пречи на безпристрастното и обективно изпълнение на служебните задължения.
Чл. 9. Учителите, служителите и работниците, които напускат училището, трябва да се въздържат от коментари или действия, които биха причинили загуба на доверие в училищната общност или в служител в системата.
II. ВЗАИМООТНОШЕНИЯ МЕЖДУ КОЛЕГИТЕ
Чл. 10. /1./ В своите колегиални взаимоотношения работещите в 26. СУ „Йордан Йовков” се ръководят от принципите на лоялност, взаимно уважение, сътрудничество, доверие и йерархична подчиненост.

/2./ Учителят, служителят и работникът няма право да уронва доброто име или да поставя под съмнение професионализма на колегите си чрез неуместни изявления или действия.

/3./ Недопустимо е отправянето на обиди между учители, служители и работници, както и дискриминационни прояви в отношенията помежду им.

/4./ При възникване на спорове между колеги, същите следва да се решават в рамките на добрия тон, като е недопустимо това да става в присъствието на външни лица.

/5./ Учителят е длъжен да работи за утвърждаване на собствения и на колегите си авторитет, въздържайки се от действия, които биха уронили престижа на професията „учител“, и да проявява нетърпимост към подобни действия.
III. МОРАЛНИ ОТГОВОРНОСТИ КЪМ УЧЕНИЦИТЕ И РОДИТЕЛИТЕ
Чл. 11. /1./ Да се разбира и уважава уникалността на всяко дете.

/2./ Да се създава безопасна и здравословна среда, която стимулира социалното, емоционалното и физическото развитие на всяко дете.

/3./ Да се подкрепя правото на детето на свободно изразяване на мнение по всички въпроси от негов интерес.

/4./ Да се работи винаги в най-добрия интерес на детето.

/5./ Да се осигурят на децата с увреждания равни възможности за достъп до адекватни грижи и образование, съобразно обективните възможности на училището.

/6./ Да не се участва в практики, които дискриминират по някакъв начин детето.

/7./ Много добре да се познават и спазват законите и процедурите, защитаващи детето от насилие. Да се познават симптомите на насилие над дете – физическо, сексуално, вербално, както и емоционалното малтретиране или занемаряване и при съмнение за такива да се уведомяват директорът и органите за закрила на детето.

/8./ Когато постъпи информация за действия или ситуации, които заплашват здравето и сигурността на детето, незабавно се информират директорът и органите за закрила на детето.
Чл. 12. /1./ Семейството е най-естествената среда за развитието на детето. Първостепенна отговорност на работещите в 26. СУ „Йордан Йовков“ е да подпомагат семейството при отглеждането и възпитанието на децата.

/2./ Да се зачита достойнството на всяко семейство и неговата култура, обичаи, език и убеждения.

/3./ Да се уважават ценностите на семейството при отглеждането и възпитанието на децата и правото му да взема решения за своето дете.

/4./ Да се информират родителите за всяко решение, отнасящо се до детето и за начина, по който се работи с него.

/5./ Да се осигури конфиденциалност на информацията и зачитане правото на личен живот на семейството с изключение на случаите на малтретиране и лоша грижа. Разкриване на поверителна информация за детето може да стане само с разрешение на родителите.

/6./ В случаите на конфликт между членовете на семейството да се работи открито, да не се взема страна в конфликта и да се защитава преди всичко интересът на детето.
IV. ДОПЪЛНИТЕЛНИ РАЗПОРЕДБИ
Чл. 13. Правилата на поведение, съдържащи се в настоящия кодекс, са неизменна част от ежедневната работа на работещите в 26. СУ „Йордан Йовков”. При грубо нарушение на разпоредбите му, учителят, служителят или работникът подлежи на дисциплинарно наказание.
Чл. 14. /1./ За спазването на Етичния кодекс и разрешаване на възникнали при приложението му казуси към училищната общност се създава Комисия по етика. 


/2./ Комисията по етика е съставена от по един представител на работодателя, на педагогическия персонал и на непедагогическия персонал, общо трима членове.
/3./ Членовете на комисията се избират от Общото събрание на колектива.

Чл. 15. При първоначално постъпване на работа всеки учител, служител и работник е длъжен да се запознае с настоящия кодекс.

Чл. 16. Настоящият етичен кодекс е приет на заседание на Общото събрание на колектива на 26. СУ „Йордан Йовков” на 04.09.2026 г. (Протокол № 3/04.09.2026 г.) и влиза в сила от 15.09.2026 г.

